LIETUVOS RESPUBLIKOS ŠVIETIMO IR MOKSLO MINISTRAS

LIETUVOS RESPUBLIKOS ŪKIO MINISTRAS

ĮSAKYMAS

DĖL JUNGTINIŲ STUDIJŲ, MOKSLINIŲ TYRIMŲ IR EKSPERIMENTINĖS (SOCIALINĖS, KULTŪRINĖS) PLĖTROS IR INOVACIJŲ INICIATYVŲ ĮGYVENDINIMO APRAŠO PATVIRTINIMO

2015 m. vasario 6 d. Nr. V-92/4-59

Vilnius

Vadovaudamiesi Lietuvos Respublikos Vyriausybės 2014 m. balandžio 30 d. nutarimo Nr. 411 „Dėl Prioritetinių mokslinių tyrimų ir eksperimentinės (socialinės, kultūrinės) plėtros ir inovacijų raidos (sumanios specializacijos) krypčių ir jų prioritetų įgyvendinimo programos patvirtinimo“ 2.2 papunkčiu,

t v i r t i n a m e Jungtinių studijų, mokslinių tyrimų ir eksperimentinės (socialinės, kultūrinės) plėtros ir inovacijų iniciatyvų įgyvendinimo aprašą (pridedama).

Švietimo ir mokslo ministras	Dainius Pavalkis

Ūkio ministras	Evaldas Gustas

PATVIRTINTA

Lietuvos Respublikos švietimo

ir mokslo ministro ir Lietuvos

Respublikos ūkio ministro

2015 m. vasario 6 d. įsakymu

Nr. V-92/4-59

Jungtinių studijų, mokslinių tyrimų ir eksperimentinės (socialinės, kultūrinės) plėtros ir inovacijų iniciatyvų įgyvendinimo aprašAS

I SKYRIUS

BENDROSIOS NUOSTATOS

1. Jungtinių studijų, mokslinių tyrimų ir eksperimentinės (socialinės, kultūrinės) plėtros ir inovacijų iniciatyvų įgyvendinimo aprašas (toliau – Aprašas) parengtas įgyvendinant Lietuvos Respublikos Vyriausybės 2015 metų veiklos prioritetų įgyvendinimo pažangos lentelės, patvirtintos Lietuvos Respublikos Vyriausybės 2014 m. spalio 3 d. nutarimu Nr. 1094 „Dėl Lietuvos Respublikos Vyriausybės 2015 metų veiklos prioritetų“, 1.2.2 papunktį, Lietuvos inovacijų plėtros 2014–2020 metų programą, patvirtintą Lietuvos Respublikos Vyriausybės 2013 m. gruodžio 18 d. nutarimu Nr. 1281 „Dėl Lietuvos inovacijų plėtros 2014–2020 metų programos patvirtinimo“, Lietuvos Respublikos partnerystės sutartį, patvirtintą Europos Komisijos 2014 m. birželio 20 d. sprendimu Nr. C(2014) 4234 ir Lietuvos Respublikos 2014-2020 metų Europos Sąjungos fondų investicijų veiksmų programą, patvirtintą Europos Komisijos 2014 m. rugsėjo 8 d. sprendimu Nr. C(2014) 6397, (toliau – Veiksmų programa).

2. Aprašas reglamentuoja Lietuvos Respublikos švietimo ir mokslo ministerijos (toliau – Švietimo ir mokslo ministerija) ir Lietuvos Respublikos ūkio ministerijos (toliau – Ūkio ministerija) bendradarbiavimą administruojant priemones, skirtas remti projektus, kurių pagrindu būtų vykdomos ūkio sektorių poreikius atitinkančios, konkrečių prioritetinių mokslinių tyrimų ir eksperimentinės (socialinės, kultūrinės) plėtros ir inovacijų raidos (sumanios specializacijos) krypčių prioritetų (toliau – MTEPI prioritetai) veiksmų planuose nustatytos mokslinių tyrimų ir eksperimentinės (socialinės, kultūrinės) plėtros (toliau – MTEP) veiklos, sudarančios sąlygas kurti rinkos poreikius atitinkančius, tinkamus komerciškai naudoti aukštos pridėtinės vertės technologijų ir produktų prototipus.

3. Apraše vartojamos sąvokos apibrėžtos Lietuvos Respublikos mokslo ir studijų įstatyme, Lietuvos Respublikos smulkiojo ir vidutinio verslo plėtros įstatyme, Prioritetinių mokslinių tyrimų ir eksperimentinės (socialinės, kultūrinės) plėtros ir inovacijų raidos (sumanios specializacijos) krypčių ir jų prioritetų įgyvendinimo programoje, patvirtintoje Lietuvos Respublikos Vyriausybės 2014 m. balandžio 30 d. nutarimu Nr. 411 „Dėl Prioritetinių mokslinių tyrimų ir eksperimentinės (socialinės, kultūrinės) plėtros ir inovacijų raidos (sumanios specializacijos) krypčių ir jų prioritetų įgyvendinimo programos patvirtinimo“, Integruotų mokslo, studijų ir verslo centrų (slėnių) kūrimo ir plėtros koncepcijoje, patvirtintoje Lietuvos Respublikos Vyriausybės 2007 m. kovo 21 d. nutarimu Nr. 321 „Dėl Integruotų mokslo, studijų ir verslo centrų (slėnių) kūrimo ir plėtros koncepcijos patvirtinimo“, Lietuvos inovacijų plėtros 2014–2020 metų programoje, patvirtintoje Lietuvos Respublikos Vyriausybės 2013 m. gruodžio 18 d. nutarimu Nr. 1281 „Dėl Lietuvos inovacijų plėtros 2014–2020 metų programos patvirtinimo“ ir kituose teisės aktuose.

II SKYRIUS

JUNGTINIŲ INICIATYVŲ TIKSLAS, SAMPRATA IR ĮGYVENDINIMAS

4. Jungtinių iniciatyvų tikslas – Švietimo ir mokslo ministerijos ir Ūkio ministerijos veiksmais, derinant jų administruojamas studijų, MTEP ir inovacijų politikos priemones, inicijuoti projektus, kurių pagrindu būtų kuriami rinkos poreikius atitinkantys, tinkami komerciškai naudoti aukštos pridėtinės vertės technologijų ir produktų prototipai, siekiant juos įdiegti į rinką.

5. Jungtinė iniciatyva suprantama kaip:

5.1. du ar daugiau vykdomi vienas kitą papildantys mokslo ir studijų institucijų, privačių juridinių asmenų ir viešųjų įstaigų, vykdančių MTEP veiklas (išskyrus mokslo ir studijų institucijas) projektai, kuriuos įgyvendinant vykdomos MTEP veiklos, o jų rezultatų pagrindu siekiama kurti rinkos poreikius atitinkančius, tinkamus komerciškai naudoti aukštos pridėtinės vertės technologijų ir produktų prototipus:

5.1.1. Švietimo ir mokslo ministerijos administruojamų priemonių pagrindu finansuojant mokslo ir studijų institucijų arba privačių juridinių asmenų vykdomus projektus, apimančius MTEP veiklas, kurias vykdant siekiama sukurti MTEPI prioritetų veiksmų planuose nustatytas MTEP veiklų tematikas atitinkantį, viešai skelbiamą MTEP veiklos rezultatą nuo naujų žinių ir gebėjimų naujiems produktams kurti iki laboratorijos aplinkoje arba realiai aplinkai artimoje aplinkoje veikiančio produkto arba technologijos prototipo (toliau – MTEP projektas). MTEP projekto rezultatas, kiek tai nepažeidžia intelektinės nuosavybės teisių, yra viešas;

5.1.2. Ūkio ministerijos administruojamų priemonių pagrindu finansuojant privačių juridinių asmenų ir (arba) viešųjų įstaigų, vykdančių MTEP veiklas (išskyrus mokslo ir studijų institucijas), projektus, apimančius bandomąją taikomąją veiklą, kurią vykdant siekiama naudojant MTEP projekto įgyvendinimo metu sukurtą rezultatą, sukurti tinkamą komerciškai naudoti produkto arba technologijos prototipą (toliau – Komercinimo projektas). Tuo atveju, kai MTEP projekto rezultatas neapsaugotas intelektinės nuosavybės teisėmis, Komercinimo projekto pareiškėjas gali jį laisvai naudoti; tuo atveju, kai MTEP projekto rezultatas apsaugotas intelektinės nuosavybės teisėmis, Komercinimo projekto pareiškėjas įsigyja jį iš savininko rinkos kaina;

5.2. mokslo ir studijų institucijos (su partneriu privačiu juridiniu asmeniu) vykdomas projektas, apimantis MTEP veiklas, kurias vykdant siekiama sukurti MTEPI prioritetų veiksmų planuose nustatytas MTEP veiklų tematikas atitinkantį, viešai skelbiamą MTEP veiklos rezultatą nuo naujų žinių ir gebėjimų naujiems produktams kurti iki tinkamo komerciškai naudoti produkto arba technologijos prototipo;

5.3. privataus juridinio asmens arba viešosios įstaigos, vykdančios MTEP veiklas (išskyrus mokslo ir studijų institucijas) (su partneriu mokslo ir studijų institucija), vykdomas projektas, apimantis MTEP veiklas, kurias vykdant siekiama sukurti MTEP veiklos rezultatą – tinkamą komerciškai naudoti produkto arba technologijos prototipą;

5.4. Švietimo ir mokslo ministerija ir Ūkio ministerija gali suplanuoti priemones, kurios bus įgyvendinamos kaip jungtinė priemonė, kurios pagrindu būtų remiami mokslo ir studijų institucijų (su partneriu privačiu juridiniu asmeniu arba viešąja įstaiga, vykdančia MTEP veiklas (išskyrus mokslo ir studijų institucijas)), arba privačių juridinių asmenų (su partneriu mokslo ir studijų institucija), arba viešųjų įstaigų, vykdančių MTEP veiklas (išskyrus mokslo ir studijų institucijas) (su partneriu mokslo ir studijų institucija), vykdomi projektai, apimantys MTEP veiklas, kurias vykdant siekiama sukurti MTEPI prioritetų veiksmų planuose nustatytas MTEP veiklų tematikas atitinkančius MTEP veiklos rezultatus – tinkamus komerciškai naudoti technologijų ir produktų prototipus, siekiant juos įdiegti į rinką.

6. Mokslo ir studijų institucijai, įgyvendinančiai MTEP projektą, sukūrus MTEP veiklos rezultatą, gali būti finansuojamas daugiau negu vienas privataus juridinio asmens ir (arba) viešosios įstaigos, vykdančios MTEP veiklas (išskyrus mokslo ir studijų institucijas), inicijuojamas Komercinimo projektas, skirtas šio rezultato tolesniam užbaigimui iki tinkamo komerciškai naudoti produkto arba technologijos prototipo.

7. MTEP projektų ir Aprašo 5.2 papunktyje nurodytų projektų konkursas organizuojamas dviem etapais (su išankstine projektų idėjų atranka), kaip numatyta Projektų administravimo ir finansavimo taisyklėse, patvirtintose Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“, (toliau – Projektų administravimo ir finansavimo taisyklės).

8. Mokslo, inovacijų ir technologijų agentūra, vykdydama Mokslinių tyrimų ir eksperimentinės (socialinės, kultūrinės) plėtros ir inovacijų raidos (sumanios specializacijos) krypčių plėtros ir jų prioritetų įgyvendinimo stebėsenos ir poveikio vertinimo bei verslo subjektų ir mokslo ir studijų institucijų bendradarbiavimo skatinimo tvarkos apraše, patvirtintame Lietuvos Respublikos švietimo ir mokslo ministro ir Lietuvos Respublikos ūkio ministro 2014 m. gruodžio 15 d. įsakymu Nr. V-1218/4-911 „Dėl Mokslinių tyrimų ir eksperimentinės (socialinės, kultūrinės) plėtros ir inovacijų raidos (sumanios specializacijos) krypčių plėtros ir jų prioritetų įgyvendinimo stebėsenos ir poveikio vertinimo bei verslo subjektų ir mokslo ir studijų institucijų bendradarbiavimo skatinimo tvarkos aprašo patvirtinimo“ (toliau – Stebėsenos ir poveikio vertinimo aprašas), nustatytas funkcijas, užtikrina, kad MTEP projektų įgyvendinimo metu sukurti MTEP veiklos rezultatai būtų panaudojami kuriant aukštos pridėtinės vertės tinkamus komerciškai naudoti produktų arba technologijų prototipus.

9. Ūkio sektoriams aktualių MTEP veiklų tematikos identifikuojamos pagal Stebėsenos ir poveikio vertinimo aprašą.

III SKYRIUS

JUNGTINIŲ INICIATYVŲ FINANSAVIMAS

10. MTEP projektai ir Aprašo 5.2 papunktyje nurodyti projektai finansuojami Veiksmų programos 1 prioriteto „Mokslinių tyrimų, eksperimentinės plėtros ir inovacijų skatinimas“ 1.2 investicinio prioriteto „Verslo investicijų į MTI skatinimas, įmonių, MTI centrų ir aukštojo mokslo sektoriaus ryšių bei sąveikos plėtojimas, visų pirma, skatinant investicijas į produktų ir paslaugų plėtrą, technologijas, socialines ir viešosioms paslaugoms teikti skirtas inovacijas; taip pat paklausos, jungimosi į tinklus, grupių ir atvirų inovacijų skatinimas pagal pažangiosios specializacijos strategiją remiant technologinius ir taikomųjų mokslų tyrimus, bandomųjų linijų diegimą, išankstinio produktų patvirtinimo veiksmus ir didelio poveikio technologijų pažangiosios gamybos pajėgumus, pirminės gamybos bei bendrosios paskirties technologijų sklaidą“ 1.2.2 konkretaus uždavinio „Padidinti žinių komercinimo ir technologijų perdavimo mastą“ lėšomis, mokslo ir studijų institucijų ir (arba) privačių juridinių asmenų lėšomis.

11. Komercinimo projektai ir Aprašo 5.3 papunktyje nurodyti projektai finansuojami Veiksmų programos 1 prioriteto „Mokslinių tyrimų, eksperimentinės plėtros ir inovacijų skatinimas“ 1.2 investicinio prioriteto „Verslo investicijų į MTI skatinimas, įmonių, MTI centrų ir aukštojo mokslo sektoriaus ryšių bei sąveikos plėtojimas, visų pirma, skatinant investicijas į produktų ir paslaugų plėtrą, technologijas, socialines ir viešosioms paslaugoms teikti skirtas inovacijas; taip pat paklausos, jungimosi į tinklus, grupių ir atvirų inovacijų skatinimas pagal pažangiosios specializacijos strategiją remiant technologinius ir taikomųjų mokslų tyrimus, bandomųjų linijų diegimą, išankstinio produktų patvirtinimo veiksmus ir didelio poveikio technologijų pažangiosios gamybos pajėgumus, pirminės gamybos bei bendrosios paskirties technologijų sklaidą“ 1.2.1 konkretaus uždavinio „Padidinti mokslinių tyrimų, eksperimentinės plėtros ir inovacijų veiklų aktyvumą privačiame sektoriuje“ lėšomis, privačių juridinių asmenų ir (arba) viešųjų įstaigų, vykdančių MTEP veiklas (išskyrus mokslo ir studijų institucijas) lėšomis.

IV SKYRIUS

MTEP PROJEKTŲ, KOMERCINIMO PROJEKTŲ IR KITŲ PROJEKTŲ PARAIŠKŲ TEIKIMAS, VERTINIMAS, ATRANKA, FINANSAVIMAS IR ĮGYVENDINIMAS

12. Aprašo 5 punkte nurodytų projektų (toliau – Projektai) paraiškų teikimas, vertinimas, atranka, finansavimas ir įgyvendinimas vykdomas vadovaujantis Projektų administravimo ir finansavimo taisyklėmis ir kitais teisės aktais.

13. Reikalavimai, kuriais privalės vadovautis mokslo ir studijų institucijos, privatūs juridiniai asmenys ir viešosios įstaigos, vykdančios MTEP veiklas (išskyrus mokslo ir studijų institucijas) rengdamos ir teikdamos paraiškas finansuoti bendrai iš Europos Sąjungos struktūrinių fondų lėšų finansuojamus Projektus (paraiškų teikimo, vertinimo, atrankos, įgyvendinimo tvarka ir kitos procedūros) ir nuostatos dėl valstybės pagalbos nustatomos atitinkamuose švietimo ir mokslo ministro tvirtinamuose Švietimo ir mokslo ministerijos administruojamų MTEP politikos priemonių projektų finansavimo sąlygų aprašuose ir ūkio ministro tvirtinamuose Ūkio ministerijos administruojamų MTEP ir inovacijų politikos priemonių projektų finansavimo sąlygų aprašuose, parengtuose vadovaujantis Projektų administravimo ir finansavimo taisyklėmis ir kitais teisės aktais.

14. Jeigu finansuojant Projektus būtų teikiama valstybės pagalba, tokie Projektai finansuojami laikantis valstybės pagalbos teikimo nuostatų, nustatytų Europos Komisijos 2014 m. birželio 17 d. reglamente Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL 2014 L 187, p.1) ir Europos Komisijos komunikate „Valstybės pagalbos moksliniams tyrimams, technologinei plėtrai ir inovacijoms sistema“. (2014/C 198/01).

__________________